US-mosies: ‘Doodsklok vir Afrikaans’Universiteit Stellenbosch. Foto: Facebook Die Raad van die Universiteit Stellenbosch (US) het “vir alle praktiese doeleindes sy beleid van meertaligheid versaak en ŉ beleid van buigsaamheid, wat die doodsklok vir Afrikaans is, aanvaar”. Dit is volgens adv. Jan Heunis, president van die Konvokasie van die US, nadat die raad Saterdag by ŉ buitengewone vergadering drie mosies oor taalimplementering aanvaar het. Volgens die US het die raad taalimplementering breedvoerig bespreek en onder meer ŉ mosie aanvaar om ŉ amptelike subkomitee van die raad aan te stel, wat verantwoordelik sal wees vir aangeleenthede met betrekking tot die taalbeleid en taalplan. In ŉ tweede mosie het die raad sy uitvoerende komitee versoek om ŉ onafhanklike persoon aan te stel om die onlangse proses oor taalimplementering te ondersoek en ŉ bevinding te maak oor hoe afwykings ontstaan het, sowel as aanbevelings te maak oor hoe om dit in die toekoms te hanteer. In ŉ derde taalmosie het die raad toestemming gegee vir ŉ interim-maatreël om die taalspesifikasies vir akademiese modules met soepelheid toe te pas, met nakoming van die beginsels dat tale so gebruik word dat geen student van ŉ lesing uitgesluit word nie en dat die gebruik van Afrikaans in lesings verseker, bevorder en aangemoedig sal word. Hierdie tussentydse maatreël sal geld totdat die raad ŉ nuwe taalbeleid en taalplan goedkeur. Heunis het gesê die nuutste verwikkelinge volg nadat AfriForum ŉ dringende hofaansoek gebring het, wat op sy beurt daartoe gelei het dat die universiteit ŉ skriftelike onderneming gegee het dat die beleid geïmplementeer sou word. Volgens Heunis is die doel van die besluite wat geneem is, om “volmag aan die bestuur te gee om, soos daar in 2016 weggespring is, voort te gaan met Engels as voorkeur-onderrigtaal ten spyte daarvan dat dit ŉ afwyking van die taalbeleid is en dat daar ŉ skriftelike onderneming aan AfriForum gegee is dat dit gestaak sal word”. Hy het gesê hy is meegedeel dat die raadsbesluit teenstrydig is met die regsadvies wat tot die raad se beskikking was. “Die besluit kom in werklikheid neer op ŉ wysiging van die taalplan, wat nie voldoen aan die voorgeskrewe prosedures nie en wat die universiteit se ooreenkoms met AfriForum ongedaan maak. In die proses het die raad vir alle praktiese doeleindes sy beleid van meertaligheid versaak en ŉ beleid van buigsaamheid, wat die doodsklok vir Afrikaans is, aanvaar. Die raad het, soos wat die bestuur voortdurend doen, gebuig.” Heunis het gesê die verwikkelinge het baie ernstige implikasies, nie net vir die US nie, maar ook vir onderwys in die algemeen, veral in die Wes-Kaap. “Ek beoog om in die nabye toekoms en op ŉ dringende basis samesprekings met ander rolspelers te voer om op ŉ strategie te besluit om hierdie dwaasheid te probeer hokslaan.”